Mat-tluq tal-Gran Premju tar-Renju Unit il-mistoqsija għal ħafna sewwieqa kienet jekk iżommux ir-roti tax-xita kemm jistgħu biex jaqbżu direttament għal dawk tan-niexef jew jippruvawx jagħmlu ftit dawriet fuq l-Intermedji. Żbalji u inċidenti Hamilton mill-ewwel beda jħossu skomdu wara s-Safety Car hekk kif talab fuq ir-radju biex din iżżid il-veloċità għaliex ma kinitx qed tippermettielu jtella' t-temperatura tar-roti tiegħu. Meta s-Safety Car daħlet fil-pits, kważi nofs is-sewwieqa daħlu warajha biex imorru għall-Inters. Dan il-fatt wassal għal konfużjoni kbira fil-pit lane fejn diversi inċidenti kienu evitati bi żbrixx. Fis-seba' dawra Wehrlein tilef il-kontroll tal-vettura u spiċċa fuq iż-żrar, inċident li ġiegħlu jirtira u wassal għall-implimentazzjoni tal-Virtual Safety Car. Ericsson deher li se jirtira wkoll ftit dawriet wara meta beda jirrapporta xi problemi fil-magna. L-Iżvediż daħal fil-pits biex jipprova hekk kif it-tim ipprova jindirizza din il-kwistjoni. Madankollu, dawra biss wara li ħareġ fil-pits, huwa kellu jerġa' lura ġewwa hekk kif il-magna baqgħet tkiddu. Lejn il-ħmistax-il dawra bosta sewwieqa bdew jaħsbu biex jeqilbu għas-Slicks. F'din il-fażi Palmer għamel żball gravi meta pprova jitlaq mill-pits b'rota nieqsa, nuqqas li wassal għal penalità ta' għaxar sekondi. Minkejja li t-traċċat beda jinxef mhux ħażin kien hemm diversi kurvi li kien għad għandhom għadajjar perikolużi. Waħda minn dawn tellfet il-kontroll lil Verstappen fil-kurva Abbey. Fit-tmienja u għoxrin dawra Hamilton kellu żvista simili. Madankollu, Verstappen ma rnexxielux jaħtaf l-okkażjoni biex jersaq lejn il-Brittaniku hekk kif huwa wkoll baqa' ħiereġ minn fuq il-kurva. Għajnuna mhux xierqa Wara ħafna attentati, Rosberg irnexxielu jieħu t-tieni pożizzjoni minn idejn Verstappen. Lejn l-erbgħa u erbgħin dawra l-Ġermaniż saħansitra deher li seta' jersaq lejn Hamilton għaliex il-Brittaniku nqabad f'traffiku li telliflu xi ħin. Però, il-pożizzjonijiet baqgħu kif inhuma hekk kif is-sewwieqa ta' quddiem kienu kapaċi jirrispondu tajjeb għall-ħinijiet ta' xulxin. Wara it-tellieqa, però, Rosberg ngħata penalità li rrelegatu fit-tielet post wara li l-istewards esprimew il-fehma li kien irċieva struzzjonijiet tekniċi mit-tim li jmorru kontra r-regolamenti.